Nov reglament da servetsch per ils organs chantunals da surveglianza da chatscha e da pestga

La regenza grischuna ha approvà in nov reglament da servetsch per ils organs chantunals da surveglianza da chatscha e da pestga che entra en vigur il 1. da december 2007. Cun quest nov reglament vegnan fatgas las adattaziuns necessarias a la legislaziun chantunala da chatscha e da pestga ch'è vegnida midada sco er a la legislaziun chantunala dal persunal.

Visavi il dretg vertent cuntegna il nov reglament per gronda part adattaziuns formalas. Materialmain ha il reglament da servetsch surpiglià duas midadas. Per l'ina po l'indemnisaziun da las spesas dals organs da surveglianza da chatscha e da pestga vegnir remunerada totalmain u parzialmain sco indemnisaziun pauschala. Per l'autra è ussa admissibel il diever d'armas da fieu cunter persunas tras ils organs da surveglianza da chatscha mo pli a norma da la lescha da polizia dal chantun Grischun.

La "iniziativa.d'etica" è reussida

L'iniziativa dal pievel "iniziativa.d'etica" ch'è vegnida inoltrada ils 10 d'october 2007 è reussida cun 3'164 suttascripziuns valaivlas. Quai ha constatà la regenza grischuna. La dumonda d'iniziativa è vegnida redigida en la furma d'in sboz elavurà per midar la lescha davart las scolas popularas dal chantun Grischun.

L'iniziativa dal pievel "per premias da la cassa da malsauns pli bassas" sco er las cuntrapropostas da las chombras federalas vegnan refusadas

La regenza grischuna refusa tant l'iniziativa dal pievel "per premias da la cassa da malsauns pli bassas en l'assicuranza fundamentala" sco er las cuntrapropostas dal cussegl dals chantuns e dal cussegl naziunal. En sia consultaziun va la regenza d'accord cun las duas chombras federalas da recumandar da refusar l'iniziativa. Ella è qua dentant da l'avis dal cussegl federal che propona da far questa recumandaziun senza cuntraproposta. La regenza è da princip persvadida ch'i na basegna naginas ulteriuras disposiziuns da la politica da sanadad sin plaun da la constituziun.

Las duas cuntrapropostas da las chombras federalas ch'èn vegnidas dadas en consultaziun vegnan refusadas perquai che numerusas da las disposiziuns proponidas èn nunnecessarias. Questas duas cuntrapropostas èn gia definidas sin plaun da la lescha u vegnan discutadas actualmain en il rom da la revisiun da la lescha federala davart l'assicuranza da malsauns. Ultra da quai èn auters elements da las cuntrapropostas politicamain fitg contestads. Las cuntrapropostas han la finamira da permetter dapli concurrenza en ils fatgs da sanadad sco per exempel cun la libertad da contract tranter las furnituras ed ils furniturs da prestaziuns e las assicuranzas. La regenza beneventa da princip quests elements da concurrenza cun excepziun d'introducir la libertad da contract per il sectur da l'ospital da lunga durada. Ella approvescha er il passadi che la cumissiun propona tar la finanziaziun monistica (unitara) dals ospitals.

En vista a las lavurs legislativas currentas constatescha la regenza ch'ella renconuschia cleramain las refurmas en ils fatgs da sanadad, las qualas servan a mitigiar il svilup dals custs. Ma la regenza deplorescha la procedura da consultaziun a curta vista. Las dumondas tschentadas èn d'ina uschè gronda muntada ch'ina discussiun pli detagliada fiss stada necessaria.

Da vischnancas e da regiuns

- Lü: Il plan da zonas 1:1'000 "Lüsai" da la vischnanca da Lü dals 27 d'avust 2007 vegn approvà.

- Foppa/Rueun: Il plan per il svilup dal guaud Foppa/Rueun vegn approvà. Quel regla l'utilisaziun futura dal guaud e fixescha las finamiras e las strategias da cultivaziun da la selvicultura a lunga vista per la regiun.

Contribuziuns chantunalas a differentas instituziuns

- Intermediaziun grischuna da muvel SA: A l'intermediaziun grischuna da muvel SA vegnan garantids 280'000 francs vi dals custs externs da l'infrastructura da la tecnologia d'infurmaziun per il project "transport & logistica". Per il manaschi a partir da l'onn 2009 vegn mess a disposiziun - en il senn d'in agid inizial - in import total da 1'000'000 francs per quatter onns. Sco soluziun transitorica vegn deliberà in import da maximalmain 200'000 francs per l'onn 2008. Quest import serva a gulivar ils custs da transport dal muvel da maz a las plazzas da fiera.

- Club da curling da Tavau: Sche la finanziaziun totala reussescha, vegn garantida ina contribuziun chantunala da 400'000 francs al club da curling da Tavau respectivamain a la societad d'aczias che sto anc vegnir fundada, e quai per construir in center da curling a Tavau.

- Uniun "Alpine Sports Events St. Moritz Engadin": A l'uniun "Alpine Sports Events St. Moritz Engadin (ASESE)" vegn garantida ina contribuziun da 120'000 francs vi dals custs da candidatura per ils champiunadis mundials da skis alpins da la FIS 2013. Quai sut la premissa che la vischnanca da San Murezzan sa participeschia a la finanziaziun en il rom previs.

- Federaziun grischuna da hockey sin glatsch: Per sa participar a las concurrenzas da hockey sin glatsch dals gieus da la ARGE ALP 2007/2008 il december a Puntina survegn la federaziun grischuna da hockey sin glatsch ina contribuziun da maximalmain 7'500 francs or dal fond da sport.

- Promoziun da la cultura: La regenza ha concedì contribuziuns da totalmain 154'500 francs per promover 20 occurrenzas ed ovras culturalas.

Gremi: regenza

Funtauna: rg chanzlia chantunala dal Grischun

Data: 25.10.2007